NOTÍCIA WEB

Barcelona, 6 de febrer de 2025

**Xarxa d'infermeres per garantir l'atenció, de per vida, a les supervivents d'ablació**

**6 de febrer. "Dia Internacional de Tolerància Zero amb la Mutilació Genital Femenina" (MGF)**

El **Consell de Col·legis d'Infermeres i Infermers de Catalunya (CCIIC)** fa una crida a les col·legiades **"a treballar en xarxa i estar vigilants davant de qualsevol indici de risc o de pràctica d'ablació".** La petició arriba coincidint amb el **"Dia Internacional de Tolerància Zero amb la Mutilació Genital Femenina",** pràctica per la qual dotze nenes van ser ateses a Catalunya, el 2024.

Lluïsa Garcia, degana del CCIIC ha explicat que "les infermeres, totes, som imprescindibles per protegir i tenir cura d'aquestes nenes, joves i dones", fent referència a **"la posició privilegiada que ens atorga el fet d'estar al seu costat al llarg de totes les etapes de les seves vides i fer-ho de forma propera, tenint la seva confiança".**

Garcia ha destacat que les **llevadores,** infermeres obstetricoginecològiques que gestionen la cartera de serveis especialitzats d'Atenció a la Salut Sexual i Reproductiva (ASSIR); les **infermeres pediàtriques,** que atenen els infants i adolescents dels 0 als 14 anys; o **les infermeres familiars i comunitàries** de l'Atenció Primària; són tres de les especialitats infermeres **"amb més formació i oportunitat"** per educar, prevenir o detectar la MGF.

Ara bé, **"més dura" és l'expectativa a futur d'aquestes supervivents,** "doncs moltes d'elles patiran seqüeles, físiques i psíquiques, tota la vida" –afirma la degana– "Així que caldrà potenciar els recursos i el treball col·laboratiu de les **infermeres de salut mental** **per garantir l'atenció holística** que necessiten aquestes dones al llarg del procés de recuperació".

El CCIIC ha volgut destacar, el paper de **"les infermeres d'urgències extra i hospitalàries,** que atenen les situacions més crítiques;o el de **les infermeres del treball,** ja que moltes d'aquestes dones tornen a la rutina laboral després d'haver estat víctimes d'una ablació amb problemes de salut molt greus". Per últim, Lluïsa Garcia ha demanat a les **infermeres geriàtriques** que "ampliïn la seva formació perquè d'ací a poc, quan aquestes dones siguin grans, necessitaran cures molt específiques".

**LLUITA DELS ESTATS CONTRA UNA VIOLÈNCIA GLOBALITZADA**

"Més de 230 milions de nenes i dones que viuen avui són supervivents d'aquesta pràctica abominable. Com una de les manifestacions més brutals de la desigualtat de gènere, la mutilació genital femenina infligeix ​​danys físics i mentals profunds i de per vida, comporta riscos per a la salut que poden ser mortals i atempta contra els drets de les dones i les nenes a l'autonomia corporal, la seguretat i la dignitat", així ho manifesta António Guterres, secretari general de les Nacions Unides, en el seu missatge institucional de 2025; any en què l'ONU recorda que "estem progressant, però cal accelerar el ritme per eliminar aquesta xacra d'aquí al 2030".

A Catalunya, és la Comissió Nacional per a una intervenció coordinada contra les Violències Masclistes (CNVM) –de la qual el Consell de Col·legis d'Infermeres i Infermers de Catalunya (CCIIC) és membre– la què, a través del seu Comitè de Mutilació Genital Femenina, aborda aquesta forma de violència masclista de forma específica, dissenyant propostes de prevenció, acompanyant els processos de recuperació i garantint-ne la no repetició. D'aquesta estratègia coordinada emanen els protocols transversals que s'apliquen avui dia.

En aquest marc, el Govern ha aprovat una declaració institucional que estableix el **full de ruta per erradicar aquesta pràctica a Catalunya.** Entre les línies estratègiques de la Declaració, quatre directament associades al sistema de salut i relatives a **l'accessibilitat, la proactivitat, la diligència i la formació dels serveis i dels professionals** per atendre les necessitats de salut sexual i reproductiva de les nenes, joves i dones, sotmeses a aquesta violència masclista.